2012 һәм 2013 йылдарҙа «Черниковтар оҫтаханаһы» ике йыл рәттән «Беҙҙең киләсәк» төбәк социаль программалар Фонды ойошторған бөтә Рәсәй социаль эшҡыуарҙар конкурсында еңеү яулай һәм ике тапҡыр бүләккә процентһыҙ бурысҡа аҡса ала. Беренсе алған аҡсаға сеймал һәм төрлө ярҙамсы ҡоролмалар, икенсеһенә ҡатмарлы эштәрҙе башҡара алырлыҡ япон тегеү аппараты һатып алыуға китә. 2014 йылда компания «Больше чем покупка» социаль эшҡыуарлыҡ конкурсында ҡатнаша, шуның арҡаһында быймалар һәм башҡа төр продукция Мәскәү «Лукойл» нефть компанияһының заправка станцияларында һатыла башлай.